**Azərbaycan Respublikasının Ailə, Qadın və Uşaq Problemləri**

**üzrə Dövlət Komitəsinin 2017-ci il üzrə fəaliyyəti haqqında**

**H E S A B A T**

Ailə, Qadın və Uşaq Problemləri üzrə Dövlət Komitəsi öz fəaliyyətində Azərbaycan Respublikası konstitusiyasının, Prezidentinin fərman və sərəncamlarını, Nazirlər Kabinetinin qərar və sərəncamlarını, respublikanın tərəfdar olduğu beynəlxalq konvensiyaları, dövlət proqramlarını rəhbər tutaraq il ərzində müvafiq tədbirlər həyata keçirmişdir.

Komitə 2017-ci ildə əsasnamə ilə müəyyən edilmiş istiqamətlər üzrə və iş planına uyğun olaraq fəaliyyətində bütün dövlət orqanları ilə səmərəli əməkdaşlıq etmiş, Heydər Əliyev Fondu, beynəlxalq və qeyri hökumət təşkilatları ilə birgə layihələr icra etmişdir. Komitə tərəfindən təşkil olunan tədbirlərdə yerli icra, hüquq-mühafizə və məhkəmə orqanlarının, habelə yerli özünüidarəetmə orqanlarının nümayəndələri yaxından iştirak etmişlər.

Respublikamızın şəhər və rayonlarında dövlət ailə siyasətinin dəstəklənməsi istiqamətində, milli-mənəvi dəyərlərin qorunması və onların gələcək nəsillərə ötürülməsi, reproduktiv sağlamlıq və sağlam həyat tərzinin təbliği, gənclərin asudə vaxtının səmərəli şəkildə təşkili, onların ailə həyatına hazırlığı və digər mövzular ətrafında “Mən həyatı seçirəm” adlı genişmiqyaslı maarifləndirmə layihəsi həyata keçirilmişdir. Cari ildən etibarən layihənin daha geniş kütləni əhatə etməsi məqsədilə sosioloq və hüquqşünasın iştirakı ilə valideynlərlə keçirilən görüşlərdə valideyn-uşaq münasibətləri, ailə-məktəb-uşaq üçlüyündə yaranan problemlər və onların həlli yolları, şagirdlərlə keçirilən görüşlərdə isə yeniyetməlik yaş dövrünün xüsusiyyətləri, zərərli vərdişlərin yaratdığı fəsadlar və s. mövzular ətrafında müzakirələr aparılmışdır.

 Komitə tərəfindən qadınların cəmiyyətdə iştirakçılığının artırılması məqsədilə “Ailə Akademiyası” layihəsinə start verilmişdir. Layihə çərçivəsində Bakı və ətraf rayonların icra hakimiyyətləri ilə birgə yerli özünüidarəetmə orqanların(bələdiyyələrin) iştirakı ilə tədbirlər həyata keçirilmişdir.

BMT-nin Baş Assambleyasının 20 sentyabr 1993-cü il qətnaməsinə müvafiq olaraq 15 may tarixi bütün dünyada “Beynəlxalq Ailə günü” kimi qeyd olunur. 2008-ci ildən etibarən Komitə tərəfindən “Beynəlxalq Ailə günü” ərəfəsində, Respublikamızın bütün regionlarında və paytaxtda cəmiyyət üzvləri arasında müxtəlif maarifləndirmə tədbirləri, aksiyalar, konfranslar həyata keçirilmişdir. 15 may 2017-ci il tarixində Sumqayıt Şəhər İcra Hakimiyyəti ilə birgə “Minilliyin əsas tendensiyaları: ailə və nikah institutu” adlı konfrans keçirilmişdir.

2009-cu ildən etibarən Komitə, Heydər Əliyev Fondu və BMT-nin Əhali Fondunun birgə təşkilatçılığı ilə həyata keçirilən və beynəlxalq xarakter daşıyan “Azərbaycan ailəsi” film festivalı və festival çərçivəsində keçirilən “Həyatdan şəkilə” adlı fotomüsabiqənin əsas məqsədi kinematoqrafiya və fotoqrafiya sənətinin vasitəsi ilə ailə dəyərlərinin təbliği, milli-mənəvi dəyərlərin qorunub saxlanılaraq gələcək nəsillərə ötürülməsidir.

 “Bakı Metropoliteni” Qapalı Səhmdar Cəmiyyəti ilə birgə “Azərbaycan ailə modeli: dəyərlər və ənənələr” mövzusunda, Dini Qurumlarla İş üzrə Dövlət Komitəsi ilə birgə “İslam həmrəyliyi və ailə dəyərlərinin təbliği” mövzusunda tədbirlər keçirilmişdir.

 **Dövlət qadın siyasətinin həyata keçirilməsi istiqamətində** il ərzində bir sıra görüşlər, konfranslar və araşdırmalar həyata keçirilmişdir.

4 Mart 2017-ci il tarixində Tərtər rayonu Mədəniyyət Mərkəzində Azərbaycan Respublikasının Dövlət Müstəqilliyinin bərpasının 25 illiyi və “8 Mart Beynəlxalq Qadınlar Günü” münasibəti ilə «Müstəqilliyin bərpasında qadınların rolu» adlı tədbir keçirilmişdir. Tədbirdə Ağdam, Füzuli, Goranboy, Tərtər rayonlarından və Naftalan şəhərindən olan fəal qadınlarla yanaşı, Qarabağ döyüşlərində xidmətləri olan qadınlar, şəhid və aztəminatlı ailələrindən olan qadın nümayəndələr iştirak etmişdir.

7 mart 2017-ci il tarixində 8 Mart Beynəlxalq Qadınlar Gününə həsr olunmuş tədbir keçirilmişdir. Hər il olduğu kimi bu il də Azərbaycan Respublikasının Prezidenti İlham Əliyev tərəfindən bir sıra qadınlar ən yüksək adlara layiq görülmüşlər. Eyni zamanda dövlət ailə, qadın və uşaq siyasətinin həyata keçirilməsi sahəsində səmərəli fəaliyyət göstərmiş tanınmış qadınlar Komitə tərəfindən mükafatlandırılmışdır.

Azərbaycan Respublikası Prezidentinin 10 yanvar 2017-ci il tarixli Sərəncamı ilə 2017-ci ilin “İslam Həmrəyliyi İli” elan olunması ilə əlaqədar Komitə Azərbaycan Fotoqraflar Birliyinin dəstəyi ilə “İslam ölkələri qadınlarının inkişafı” adlı beynəlxalq fotomüsabiqə təşkil etmişdir və qaliblər mükafatlandırılmışdır.

2011-ci ildən başlayaraq Birləşmiş Millətlər Təşkilatının İnkişaf Proqramı ilə birgə Azərbaycanda “Kənd və rayon yerlərində yaşayan qadınların iqtisadi və sosial həyatda iştirakının təşviqatı” texniki yardım layihəsi bu il də davam etdirilmişdir. 971 qadın təlim keçmiş, 48 qadın isə sahibkarlıq fəaliyyətinə başlamışdır.

Layihə çərçivəsində 6-7 aprel tarixlərində bələdiyyə üzvü və icra hakimiyyəti strukturlarında çalışan qadınların iştirakı ilə “Kənd qadınlarının iqtisadi iştirakı üçün gender faktorunun nəzərə alındığı siyasətlər və proqramlar” mövzusunda təlim keçirilmişdir.

25 aprel 2017-ci il tarixində Komitə, İqtisadiyyat Nazirliyi, Sahibkarlar İşəgötürənlər Milli Konfederasiyası tərəfindən “Qadın sahibkarlığının inkişafı: problemlər və perspektivlər” mövzusunda Türkiyə, Qırğızıstan,Tacikistan, Əfqanıstan, Belarus, Rumıniya Respubliklarından olan nümayəndələrin iştirakı ilə beynəlxalq konfrans keçirilmişdir. Konfrans çərçivəsində “Qadın sahibkarlığının inkişafı iqtisadi siyasətin prioritet istiqamətlərindən biri kimi: sahibkarlığa göstərilən dövlət dəstəyi mexanizmləri”, “Qadın sahibkarlığının inkişafında yeni meyllər: müsbət tendensiyalar, təşəbbüslər və qazanılmış təcrübə”, “Maarifləndirmə qadınların iqtisadi asılılığının aradan qaldırılmasında, mövcud stereotiplərin ləğvində əsas amil kimi” mövzuları üzrə sessiyalar təşkil olunmuşdur.

Həmçinin Komitə Yeni Azərbaycan Partiyası ilə birgə Azərbaycan xalqının Ümumilli Lideri, müasir dövrün görkəmli siyasi xadimi, Ulu Öndər Heydər Əliyevin xatirəsinə həsr olunmuş “Qadınlar dövlətimizin, dövlətçiliyimizin, müstəqilliyimizin, bu günümüzün, gələcəyimizin dayağıdır” mövzusunda tələbələr arasında məqalə müsabiqəsi həyata keçirmişdir. Tədbirin sonunda Komitə tərəfindən qaliblər mükafatlandırılmışdır.

19 may 2017-ci il tarixində Komitə Gənclər və İdman Nazirliyi ilə birgə IV İslam Həmrəyliyi Oyunları çərçivəsində “Qızların fiziki sağlamlığı:Gələcək nəsillərin inkişafı” adlı konfrans keçirmişdir. Konfransda qızların idmana cəlb edilməsi, onlar arasında idmana olan marağın artırılması, bölgələrdə qızlar arasında idman yarışlarının sayının artırılması və qarşıda duran vəzifələrdən bəhs olunmuşdur.

Komitə Rasional İnkişaf uğrunda Qadınlar Cəmiyyəti ilə birgə Azərbaycanın Birləşmiş Millətlər Təşkilatının Qadınlara qarşı ayrı-seçkiliyin ləğv edilməsi üzrə Komitəsi (CEDAW) qarşısında götürdüyü öhdəliklərdən biri kimi gender məsələləri üzrə məsul şəxslər və kadrlar şöbəsinin əməkdaşları üçün forum keçirmişdir. Forumun məqsədi gender məktəbinin mütəxəssisləri də daxil olmaqla hədəf qrupunun iştirakçıları üçün gender üzrə əlaqələndirici sistemin və Milli Qadın Mexanizminin fəaliyyətinin yaxşılaşdırılması üçün ehtiyacların və perspektivlərin müəyyənləşdirilməsidir. Azərbaycan Respublikasının Prezidenti yanında Dövlət İdarəçilik Akademiyasında “Dövlət qadın siyasətinin həyata keçirilməsində gender məsələləri üzrə məsul şəxslər üçün” üç günlük təlim-seminar keçirilmişdir.

24 noyabr 2017-ci il tarixində Birləşmiş Millətlər Təşkilatının İnkişaf Proqramı, BMT-nin Qaçqınlar üzrə Ali Komissarlığı, BMT-nin Əhali Fondu, BMT-nin Uşaq Fondu, Beynəlxalq Miqrasiya Təşkilatı, BMT-nin Ərzaq və Kənd Təsərrüfatı Təşkilatı, Amerika Birləşmiş Ştatlarının Beynəlxalq İnkişaf Agentliyi əməkdaşlığı ilə birgə  **“**Heç kim kənarda qalmasın: Qadınlara və qızlara qarşı zorakılığa son!” adlı konfrans keçirilmişdir.

5 dekabr tarixində Sumqayıt şəhəri Corat qəsəbəsində yerləşən 7 saylı orta məktəbdə və 6 dekabr tarixində Bakı şəhəri Binəqədi rayon Mədəniyyət Evində 9-11-ci sinif şagirdləri, valideyn və müəllim kollektivinin iştirakı ilə keçirilən tədbirdə erkən nikah hallarının aradan qaldırılması, qadınlara qarşı zorakılıq, o cümlədən məişət zorakılığına qarşı mübarizə yolları, bu sahədə mövcud yerli və beynəlxalq qanunvericilik, Komitə tərəfindən həyata keçirilən müvafiq layihələr barədə məlumat verilmişdir.

Qadın və qızların özəl sektorda iqtisadi və məşğulluq imkanlarından bəhrələnməsinin ümumi təhlili, o cümlədən müsbət və mənfi amillərin müəyyən edilməsi məqsədilə BMT İnkişaf Proqramı, BMT Əhali Fondu və Komitənin birgə həyata keçirdiyi layihə çərçivəsində Quba, Saatlı, Qəbələ rayonlarında və Şəki şəhərində seçilmiş fokus qruplarla “Azərbaycanda qadınların iqtisadiyyat sahəsində iştirakında maneələr” mövzusunda sorğu keçirilmişdir. Sorğu rayonların işsiz kişilər, işsiz qadınlarından ibarət fokus qrupları və özəl sektordan olan müəssisələrin direktorları ilə aparılmışdır.

 Ginekologiya və perinatalogiyanın inkişafına dəstək İctimai Birliyinin əməkdaşlığı ilə Sumqayıt şəhərində, Bakı şəhəri Nəsimi, Xətai rayonunda, Abşeron rayonunda reproduktiv yaş həddində olan qadınlar üçün təlim keçirilmişdir.

**Dövlət uşaq siyasəti istiqamətində bir sıra tədbirlər həyata keçirmişdir.** Uşaqların müstəqil özünü ifadə etmək bacarıqlarının, cəmiyyətdə öz hüquq və maraqlarının müdafiəsi ilə bağlı proseslərdə aktiv iştirakının təmin edilməsi, həmçinin asudə vaxtlarının səmərəli keçirilməsi istiqamətində müəyyən nəticələr əldə olunmuşdur.

Cari ilin 20 noyabr tarixində Komitənin, Heydər Əliyev Fondunun və BMT-nin Uşaq Fondunun birgə təşkilatçılığıyla 400-ə yaxın uşağın iştirakı ilə Azərbaycan Uşaqlarının IV Ümumrespublika Forumu keçirilmişdir. Forumda **“**Uşaq hüquqları: inkişaf üçün birləşək”, “Təhsildə yeni standartlar: çağırışlar və bərabər imkanlar”,**“**Uşaqların internet təhlükəsizliyi”, “Sağlamlığın qorunması, sağlam həyat tərzi. Ətraf mühitin mühafizəsi”, “Asudə vaxtın səmərəli təşkili və dəyərləndirilməsi”, “Uşaqların şəxsiyyət kimi formalaşmasında ailə və cəmiyyətin rolu  və məsuliyyəti”, “Vətəni sevək, Ona layiq olaq. Qarabağ həqiqətlərini dünyaya çatdıraq” adlı 7 müxtəlif mövzular üzrə ayrılan qruplarda uşaqlar tərəfindən müzakirələr aparılmış, təqdimatlarla çıxışlar edilmişdir. Forum iştirakçıları adından Azərbaycan Respublikasının Prezidenti İlham Əliyevə müraciət, beynəlxalq təşkilatlara müraciət və Forumun bəyannaməsi qəbul edilmişdir.

 Xüsusi qayğıya ehtiyacı olan uşaqların hüquqlarının müdafiəsi məqsədilə 4 Fevral “Ümumdünya Xərçənglə Mübarizə Günü” ilə əlaqədar Uşaq OnkologiyaMərkəzində, Qayğı-Sağlam Nəsil Naminə İctimai Birliyinin daun sindromlu uşaqların və Bakı Oksford məktəbində təhsil alan uşaqların iştirakı ilə Bakı Oksford məktəbində, [Bakı şəhər Nəsimi rayon T.Həsənov adına 23 saylı orta məktəb](https://www.facebook.com/pages/Bak%C4%B1-%C5%9E%C9%99h%C9%99r-N%C9%99simi-Rayon-TH%C9%99s%C9%99nov-ad%C4%B1na-23-sayl%C4%B1-orta-m%C9%99kt%C9%99b/178366752212322?hc_ref=ARTGoq1YtBvCDM0r5_LxlpoIeqCLXte_rUTNkDBRHFR48hlVaX4jxdYiPKATJuzrjzY)də “Beynəlxalq hüquqlar çərçivəsində, qadın və məcburi köçkün uşaqların hüquqlarının müdafiəsi” mövzusunda tədbirlər keçirilmişdir.

Eyni zamanda Komitə tərəfindən hər il **“Qələbəyə doğru” kuboku** uğrunda ümumrespublika intellektual yarış təşkil edilir. Bununla bağlı olaraq regional seçim turları keçirilmiş və qaliblər mükafatlandırılmışdır.

Azərbaycan Respublikasının Prezidentinin 8 may 2012-ci il tarixli Fərmanı ilə təsdiq edilmiş “Uşaq hüquqlarının həyata keçirilməsinə dövlət nəzarəti Qaydası”na əsasən Azərbaycan Respublikasının Nazirlər Kabineti yanında Yetkinlik Yaşına Çatmayanların İşləri və Hüquqlarının Müdafiəsi üzrə Komissiyanın tapşırığı əsasında Təhsil, Səhiyyə, Daxili İşlər, Əmək və Əhalinin Sosial Müdafiəsi, Gənclər və İdman Nazirliklərinin, Komitənin, Bakı şəhəri İcra hakimiyyətinin mütəxəssislərindən ibarət təşkil edilmiş monitorinq qrupu tərəfindən monitorinqlər keçirmişdir. Mövcud vəziyyət qiymətləndirilmiş, aşkar edilmiş nöqsanlar, eləcə də müəssisələrin inkişafı ilə bağlı tövsiyələr protokollaşdırılmış və qaydaya əsasən hazırlanan illik hesabata daxil edilmişdir.

1 iyun - Uşaqların Beynəlxalq Müdafiəsi Günü münasibətilə Milli Məclisdə **“Mənim səsim – mənim hüquqlarım: Parlamentdə müzakirə”** mövzusunda tədbir keçirilmişdir. Tədbirin sonunda uşaq hüquqlarının müdafiəsi istiqamətində il ərzində keçirilən tədbirlərdə aktivlik nümayiş etdirən bir qrup uşaq diplomlarla təltif edilmişdir.

Komitə UNİCEF ilə birgə həyata keçirdiyi 2016-2017-ci illər üzrə Fəaliyyət Planının 2.1.3-cü bəndinə əsasən Azərbaycanda küçə uşaqlarının vəziyyəti ilə bağlı sorğunun keçirilməsi məqsədilə 24 avqust-5 sentyabr tarixlərində Qazax və Ağstafa rayonlarında yaşayan qaraçı icmasından olan uşaqlarla bağlı tədqiqat aparmışdır. Tədqiqatın qeyd olunan rayonlarda keçirilməsinə əsas səbəb Gürcüstan UNİCEF-i tərəfindən həmin ölkədə dilənən qaraçı uşaqların məhz Qazax və Ağstafa rayonlarında qeydiyyatda olan uşaqlar olduğu barədə məlumat verməsi ilə bağlı olmuşdur. Qeyd olunan rayonlarda yaşayan qaraçı ailələri, onların yaşadığı ərazidə yerləşən məktəb, səhiyyə müəssisələri, kəndin ərazi icra, hüquq-mühafizə orqanları əməkdaşları ilə aparılan görüşlərin nəticəsi olaraq müəyyən edilmişdir ki, bu rayonlarda yaşayan qaraçı tayfasından olan uşaqlar təhsildən kənarda qalmışdır.

Komitənin səmərəli fəaliyyətlərindən biri də regionlarda fəaliyyət göstərən Uşaq və Ailələrə Dəstək Mərkəzləridir(UADM). İl ərzində mərkəzlər tərəfindən 714 ailəyə səfər edilmişdir. Eyni zamanda Mərkəzlərə il ərzində 2003 vətəndaş müraciəti daxil olmuşdur və bu müraciətlərin 884-ü uşaq məsələləri ilə bağlıdır.

ASAN Könüllülər təşkilatı ilə birgə **UADM-lərin** fəaliyyətindən bəhrələnən risk qrupuna aid ailələrdən olan uşaqlarla “ASAN məktub” layihəsi çərçivəsində “Təmiz şəhər” ASC-nin maliyyə dəstəyi ilə alınmış hədiyyələr Komitənin təşkilatçılığı ilə Hacıqabul rayonunda yaşayan aztəminatlı ailələrdən olan uşaqlara təqdim edilmişdir.

UADM-lər yerləşən rayonlarda “Ailə büdcəsi və maliyyə savadlılığının artırılması”, “Ailə büdcəsinin düzgün idarə olunması” mövzusunda ailə başçıları və orta məktəbin yuxarı sinif şagirdləri üçün təlimatlandırıcı təqdimat edilmiş, az gəlirli ailələrdə ailə büdcəsinə uyğun maliyyə savadlılığı,gəlirlərin idarə olunması barədə müzakirələr aparılmış, tövsiyələr verilmişdir.

Uşaqlar arasında bərabər imkanlar yaratmaq və onların iştirakçılıq hüququnun təmin edilməsi istiqamətində Bakı Fond Birjasının təşəbbüsü ilə iyunda xüsusi qayğıya ehtiyacı olan uşaqların əl işlərindən ibarət sərgi-satış təşkil edilmişdir.

Komitə və UNESCO-nun birgə həyata keçirdiyi “Natamam təhsilli qaçqın və məcburi köçkün qızların məşğulluq imkanlarının və peşəkar hazırlığının gücləndirilməsi” layihəsi çərçivəsində natamam təhsilli qaçqın və məcburi köçkün qızların müxtəlif sahələr (kompüter, müasir texniki avadanlıqlardan istifadə, qadın hüquqları ilə bağlı qanunvericilik üzrə məlumatlılığın artırılması və s.) üzrə bilik səviyyələrinin artırılmasına, cəmiyyətə inteqrasiyanın reallaşdırılmasına, bilavasitə qızların erkən nikahın qurbanına çevrilməsinin qarşısının alınmasına dair məlumatlandırılmışdır.

Komitə və ASAN Xidmətin birgə təşkilatçılığı ilə dövlət qulluqçuları üçün “Ailə, qadın və uşaq məsələləri istiqamətində şəffaflıq prinsiplərinin və vətəndaşlarla xidmətin təmin edilməsi” mövzusunda, BMT-nin, Dayanıqlı İnkişaf üzrə Milli Əlaqələndirmə Şurasının, İqtisadiyyat Nazirliyinin və Komitənin birgə təşkilatçılığı ilə “Dayanıqlı inkişaf məqsədləri: qadınlar və inkişaf” mövzusunda konfranslar keçirilmişdir.

Həmçinin cari il ərzində Komitə kütləvi informasiya vasitələri ilə səmərəli əməkdaşlıq etmişdir və bir sıra mövzular ətrafında araşdırmalar aparmışdır.

Komitə və BMT-nin Əhali Fondu ilə birgə Məişət zorakılığına dair elektron məlumat bankının təqdimatı keçirilmişdir. Məlumat bankının elektron forması (on-line”) təqdim edilmiş və işləmə mexanizmi haqqında məlumat verilmişdir. Məişət zorakılığı ilə bağlı elektron məlumat bankının istifadəsi üzrə təlim keçirilmişdir. Təlimdə məlumat bankının istifadəsinə dair məsul şəxslər iştirak etmişdir.

Cari yarımildən başlıyaraq Komitə tərəfindən  vətəndaşların  qəbul səviyyəsinin ölçülməsi məqsədilə ixtisaslaşmış sorğu keçirilmişdir. Sorğuda qəbullara yazılmış 200-ə yaxın vətəndaş iştirak etmişdir.  Bu sorğu və onun nəticələri iki məsələnin üzə çıxarılmasında xüsusi əhəmiyyətə malikdir.  Birincisi, Komitənin fəaliyyətinə vətəndaşların münasibəti, vətəndaş - məmur münasibətlərinin öyrənilməsidir. İkincisi isə, vətəndaşların hüquqlarının müdafiə edilməsi məqsədilə  hansı tədbirlərin gücləndirilməsinə ehtiyacın olduğunu araşdırmaqdır.

Uşaq və qadınlar arasında intihar hallarının baş vermə səbəblərinin öyrənilməsi ilə bağlı tədqiqat aparılmış və  hazırda təhlili prosesi yekunlaşdırılmaqdadır.

Hüquqi maariflənmə məqsədilə Mingəçevir şəhər İcra Hakimiyyətininin və Yevlax şəhər icra hakimiyyətinin Gender zorakılığı və uşaqlara zorakılıq üzrə Monitorinq Qruplarının iştirakı ilə “Məişət zorakılığının qarşısının alınması haqqında” Azərbaycan Respublikası Qanununun icrası ilə bağlı təcrübədə mövcud olan boşluqlar müzakirə edilmişdir.

Komitə BMT-nin Əhali Fondu və USAİD ilə birgə 2016-cı ildən başlayaraq “**Azərbaycanda Gender əsaslı zorakılıqla mübarizə” adlı Layihənin** icrasına başlamışdır. Bu layihənin əsas komponentlərindən biri də məişət zorakılığının qarşısının alınması, qurbanların müdafiəsi və effektiv cavab mexanizminin yaradılması üçün qanunvericilik və onun icra mexanizminin təkmilləşdirilməsidir. Bu məqsədlə tanınmış beynəlxalq ekspertlər xanım Silviya Spurek 13-15 fevral 2017-ci il tarixində və CEDAW Komitəsinin üzvü və hazırda BMT-nin Baş Katibinin Münaqişələrdə Cinsi Zorakılıqla bağlı Xüsusi Nümayəndəsi xanım Pramila Pattenin 3-5 aprel 2017-ci il tarixində Bakıya işgüzar səfər etmişlər. Məqsəd Milli Əlaqələndirmə Şurasının yaradılması üzrə tövsiyələr hazırlamaq, məişət zorakılığının qarşısının alınmasına dair Milli Fəaliyyət Planın layihəsinin hazırlanması olmuşdur. Bu tədbirlərin yekunu kimi 24 oktyabr 2017-ci il tarixdə “Məişət zorakılığı ilə mübarizədə effektiv cavab mexanizminin yaradılması” mövzusunda Konfrans keçirilmişdir. Konfransda beynəlxalq ekspertlərin tövsiyələri ictimaiyyətin diqqətinə çatdırılmışdır.

Cari il ərzində Komitə bir sıra ölkələrin aidiyyəti dövlət orqanları ilə sıx əməkdaşlıq münasibətlərinin qurulması, eləcə də beynəlxalq təşkilatlarla əlaqələrin inkişaf etdirilməsi istiqamətində fəaliyyət göstərmişdir. Bundan əlavə Yunanıstan və İran İslam Respublikasının müvafiq orqanları ilə ikitərəfli memorandumların imzalanması üzərində işlər aparılır.

Komitə Almaniya Beynəlxalq Əməkdaşlıq Cəmiyyəti (GIZ) ilə birlikdə artıq 3 ildir ki, **“Cənubi Qafqazda Avropa standartlarına hüquqi yaxınlaşmanın dəstəklənməsi” regional proqramı** çərçivəsində məişət zorakılığı, ailə münasibətlərində qadın hüquqları mövzularında layihəni həyata keçirir.

Cari il ərzində dövlət proqramlarının həyata keçirilməsi istiqamətində də bir sıra tədbirlər keçirilmişdir.

Komitə tərəfindən 5 may, 2017-ci il tarixində Azərbaycan Respublikası Prezidentinin 24 iyul 2014-cü il 667 nömrəli Sərəncamı ilə təsdiq edilmiş “Azərbaycan Respublikasında insan alverinə qarşı mübarizəyə dair 2014-2018-ci illər üçün Milli Fəaliyyət Planı”na uyğun olaraq insan alveri qurbanları üçün xüsusi müəssisələrdə (sığınacaq və yardım mərkəzləri) qurbanlara, potensial qurbanlara tibbi, psixoloji və digər yardımların göstərilməsinə məsul olan şəxslərin iştirakı ilə tədbir keçirilmişdir.

Azərbaycan Respublikası Nazirlər Kabinetinin 3 iyun 2016-cı il tarixli, 322 saylı Sərəncamının ikinci hissəsinin, 20 may 2011-ci il tarixli, 81 saylı Qərarı ilə təsdiq edilmiş “İnsan alverinə şərait yaradan sosial problemlərin aradan qaldırılması üzrə Proqram”ın Tədbirlər Planının 4.1.5-ci bəndinin (övladlığa götürmə prosedurunun təkmilləşdirilməsi ilə bağlı təkliflərin hazırlanması) icrasını təmin etmək məqsədi ilə Komitə tərəfindən “Uşaqların sağlamlığına və inkişafına ziyan vuran informasiyadan qorunması haqqında” və aidiyyəti icraçı qurumlarla razılaşdırılmaqla “Azərbaycan Respublikasının Ailə Məcəlləsində dəyişikliklər edilməsi barədə” Azərbaycan Respublikasının Qanun layihəsi hazırlanmışdır. Layihə Azərbaycan Respublikası Nazirlər Kabinetinə təqdim edilmişdir. Qanun layihəsini “Normativ hüquqi aktlar haqqında” Azərbaycan Respublikasının Konstitusiya Qanunu ilə müəyyən edilmiş qaydada Nazirlər Kabinetinə göndərilmişdir. Eyni zamanda il ərzində təhsil ocaqlarında yeniyetmə və gənclər arasında insan alveri və onun yaratdığı fəsadlara qarşı mübarizə üzrə təbliğat və maarifləndirmə işinin gücləndirilməsi istiqamətində “İnsan alverinin qurbanı olma!” adlı layihə həyata keçirilmişdir.

Dövlət Gömrük Komitəsi və Dövlət Sərhəd Xidməti ilə birgə “Azərbaycan Respublikasında İnsan alverinə qarşı mübarizəyə dair 2014-2018-ci illər üçün Mili Fəaliyyət Planı”nın 13.9.2 saylı “İnsan alverinin, xüsusilə qadın və uşaq alverinin, həmçinin  məcburi əməyin qarşısının alınması məqsədi ilə hazırlanmış maarifləndirici vəsaitlərin sərhəd və gömrük keçid məntəqələrində paylanılması” bəndinin icrası məqsədilə Komitə tərəfindən hazırlanmış “Qadın alveri” bukleti2017-ci ilin II yarısından başlayaraq ilin sonuna kimi sərhəd və gömrük keçid məntəqələrində paylanılmışdır.

 “İnsan alverinin qurbanı olmuş uşaqların sosial reablitasiyası və cəmiyyətə reinteqrasiyası üzrə Proqram”ın 4.1.3 bəndinin icrası məqsədilə insan alveri qurbanı olmuş uşaqlarla işləyən sosial işçilərin, psixoloq və tibb işçilərinin peşəkarlığının artırılması məqsədi ilə aprel və may aylarında ƏƏSMN-nin tabeliyində olan İnsan Alveri Qurbanlarına Yardım Mərkəzi ilə birgə Saatlı və Göygöl UADM-lərində təlim keçirilmişdir. İnteraktiv keçən təlim prosesində insan alveri göstəriciləri, qurbanların aşkarlanması və reabilitasiyası mövzuları müzakirə edilmiş, mövzuya dair sosial film nümayiş olunmuşdur.

Ədliyyə Nazirliyi Penitensiar Xidməti ilə Narkomanlığa və Narkotik Vasitələrin Qanunsuz Dövriyyəsinə Qarşı Mübarizə üzrə Dövlət Komissiyasının İşçi qrupu arasında 2017-ci ilə dair təsdiq edilmiş “Tədbirlər Planı”na müvafiq olaraq 2 və 17 saylı cəzaçəkmə müəssisələrində, qadınlar üçün 4 saylı cəzaçəkmə müəssisəsində məhkumların uşaq məsələləri ilə bağlı problemləri müzakirə edilmiş və Yetkinlik yaşına çatmayanlar üçün tərbiyə müəssisəsində uşaqların iştirakı ilə profilaktik tədbir həyata keçirilmişdir.

 “Narkotik vasitələrin, psixotrop maddələrin və onların prekursorlarının qanunsuz dövriyyəsinə və narkomanlığa qarşı mübarizəyə dair 2013-2018-ci illər üçün Dövlət Proqramı”nın həyata keçirilməsi üzrə Tədbirlər Planının 4.4.4-cü bölməsinin icrası ilə əlaqədar bir sıra rayonlarında yerli komissiyaların üzvləri, Yetkinlik yaşına çatmayanların işləri və hüquqlarının müdafiəsi üzrə komissiyanın məsul katibi və uşaqlarla iş üzrə məsləhətçi-psixoloqu, orta təhsil məktəblərinin direktor müavinləri (təlim-tərbiyə işləri üzrə) və psixoloqları üçün seminar-məşğələlər keçirilmişdir.

2017-ci il ərzində Komitəyə vətəndaşlardan 3490 müraciət, o cümlədən 2017 ərizə və 1471 şikayət və 2 təklif daxil olmuşdur. Dövlət qurumlarından Komitəyə 1398 xidməti sənəd daxil olmuşdur. Vətəndaşların müraciətlərilə əlaqədar aidiyyəti dövlət qurumlarından Komitəyə daxil olan bütün müraciətlər Komitənin səlahiyyətləri və vəzifələri çərçivəsində baxılmış və cavablandırılmışdır.

Cari il ərzində Komitədə 4 kollegiya iclası keçirilmişdir.

 **2017-ci il ərzində Komitə tərəfindən çap olunmuş materiallar:**

1. “Azərbaycan ailəsi” adlı kitab
2. “İgid oğullarla bir cərgədə” adlı kitab
3. “Uşaqlar müharibənin günahsız qurbanlarıdır” adlı kitab
4. “Qadın hüquqları üzrə bələdçi” adlı kitab
5. “Məişət zorakılığının qarşısının alınmasına dair Qanunvercilik Toplusu” adlı kitab
6. “Qadın reproduktiv sağlamlığının sirləri” adlı buklet
7. “Erkən nikah” adlı buklet
8. “Insan alverinin qurbanı olma” adlı buklet
9. “Uşaqların icbari dispanserizasiyası” adlı buklet
10. “Erkən nikah və onun fəsadları” adlı buklet
11. “Sağlam həyat tərzi və sağlam ətraf mühit” adlı buklet
12. “Narkomaniya ilə mübarizə” adlı buklet
13. “Məişət zorakılığı” adlı buklet
14. “Ailə Qadın Uşaq jurnalı”nın 19 - 21 nömrəsi